สงครามวันเดียว! THAI ร่วง 7% หลังติดแคชฯ ยาวถึง 25 พ.ค.60
THAI ร่วงเกือบ 7% หลังติดบ่วงแคชบาลานซ์ ล่าสุด ณ เวลา 10.36 น. ราคาอยู่ที่ 19.50 บาท ลบ 1.40 บาท หรือ 6.70% สูงสุดที่ 20.20 บาท ต่ำสุดที่ 19.40 บาท มูลค่าซื้อขายที่ 498.04 ล้านบาท ฟากโบรกฯ คาดกำไร Q1/60 ลดฮวบเหลือ 2 พันลบ.เมื่อเมียบกับช่วงเดียวกันของปีก่อน หลังราคาน้ำมันพุ่ง-การแข่งขันสูง ชี้ทั้งปีกำไรฟื้นตัวเนื่องจากไม่มีรายการพิเศษกดดันผลประกอบการ
8 พ.ค. 2560

ผู้สื่อข่าวรายงานว่า ราคาหุ้นบริษัท การบินไทย จำกัด (มหาชน) หรือ THAI ณ เวลา 10.36 น. ราคาอยู่ที่ 19.50 บาท ลบ 1.40 บาท หรือ 6.70% สูงสุดที่ 20.20 บาท ต่ำสุดที่ 19.40 บาท มูลค่าซื้อขายที่ 498.04 ล้านบาท

ด้านบล.เคจีไอ (ประเทศไทย) ระบุว่า เหตุที่ราคาหุ้น THAI ปรับตัวขึ้นมากวานนี้ น่าจะเกิดจากแรงเก็งกำไรของนักลงทุน  เพราะคาดว่าผลประกอบการช่วงไตรมาส 1/60 จะพลิกกลับมามีกำไร หากเทียบกับไตรมาส 4/59 โดยคาดว่าจะมีกำไรสุทธิอยู่ที่ 2,400 ล้านบาท ขณะที่ไตรมาส 4/59 ขาดทุนสุทธิ 1,462 ล้านบาท
แต่หากเทียบกับไตรมาส 1/59 ผลประกอบการยังคงลดลง เพราะช่วงไตรมาส 1/60  มีปัจจัยที่ส่งผลกระทบต่อปริมาณนักท่องเที่ยว เช่น ทัวร์ศูนย์เหรียญ, การอยู่ในช่วงไว้อาลัยฯ  แต่เชื่อว่าภาพรวมทั้งปีจะดีขึ้น โดยคาดว่าปี 60 จะมีกำไรสุทธิ 3,203 ล้านบาท เพิ่มขึ้นจากปี 59 ที่มีกำไรสุทธิ 15 ล้านบาท คงแนะนำ “ถือ” หุ้น THAI โดยให้ราคาเป้าหมายที่ 19.90 บาท
ขณะที่บล.ฟิลลิป (ประเทศไทย) ระบุว่า เหตุที่ราคาหุ้น THAI พุ่งขึ้นสูงวานนี้ มิได้เกิดจากปัจจัยบวกเรื่องผลประกอบการ เพราะประเมินว่าผลประกอบการช่วงไตรมาส 1/60 (ม.ค.-มี.ค.) จะยังลดลงหากเทียบกับช่วงเดียวกันของปีก่อน โดยไตรมาส 1/59 THAI มีกำไรที่ 5,999 ล้านบาท ขณะที่ไตรมาส 1/60 จะลดลงถึง 50% อยู่ที่กว่า 2,000 ล้านบาท
โดยมีปัจจัยกดดันจากราคาน้ำมันที่ปรับตัวสูงขึ้นมาก โดยไตรมาส 1/59 ราคาน้ำมันอยู่ที่ 30 เหรียญสหรัฐต่อบาร์เรล แต่ไตรมาส 1/60 ราคาน้ำมันเพิ่มขึ้นมาอยู่ที่ 40-50 เหรียญสหรัฐต่อบาร์เรล อีกทั้งยังมีการแข่งขันเรื่องค่าโดยสารที่รุนแรง
อย่างไรก็ตามประเมินว่า ผลประกอบการทั้งปีนี้ของ THAI จะพลิกกลับมาดีมาก โดยคาดว่าจะมีกำไรอยู่ที่ 3,860 ล้านบาท จากปี 59 มีกำไร 15 ล้านบาท เนื่องจากปีนี้ไม่มีรายการพิเศษกดดันผลประกอบการเช่นเดียวกับปีที่ผ่านมา ซึ่งมีรายการพิเศษที่ไม่ใช่การดำเนินงานปกติ และการด้อยค่าต่างๆ รวมประมาณ 3,370 ล้านบาท
ประกอบกับช่วงครึ่งปีหลังของปี 59 เจอปัญหาการปราบปรามทัวร์ศูนย์เหรียญ ซึ่งแม้จะไม่เป็นกลุ่มลูกค้าหลักของ THAI แต่ก็กระทบภาพรวมตลาดท่องเที่ยว ขณะที่ปีนี้ปัญหาเรื่องทัวร์ศูนย์เหรียญเริ่มคลี่คลาย
 
อนึ่ง วานนี้ (4 พ.ค.) ตลาดหลักทรัพย์แห่งประเทศไทย (ตลท.) ให้ THAI เป็นหลักทรัพย์ที่มีระดับราคาและปริมาณการซื้อขายเปลี่ยนแปลงไปมากจากช่วงก่อนหน้า จึงเข้าข่ายมาตรการกำกับการซื้อขาย ระดับ 1 เกณฑ์ Cash Balance เริ่มมีผลตั้งแต่วันที่ 5-25 พ.ค. 60 นี้